runetrust/blame-folketinget-dk huggingface dataset:
Per Ørum Jørgensen (KF), 2008-11-13:
Må jeg spørge på en anden måde: Er Liberal Alliances ordfører så ikke lidt forundret over, at der her i Folketinget råder den smålighed - jeg har brugt ordet før, og jeg vil gerne gøre det igen - og jantelov, i forbindelse med at man med et yderst beskedent beløb giver en anerkendelse til de danske atleter, som lavede en fremragende præstation ved De Olympiske Lege?
Anders Samuelsen (LA), 2008-11-13:
Det, jeg undrer mig over, er, at man ikke slår sig sammen herinde og siger, at nu løser vi lige problemet for de få udøvere, som er blevet stillet noget i udsigt af en minister.
Jeg har egentlig ikke talt om jantelov eller sådan noget, for det er egentlig ikke det, jeg betragter det som.
Jeg betragter det som smålighed, og det skuffer mig selvfølgelig, at det er tilfældet.
Men jeg kan egentlig godt forstå, at mange af Folketingets medlemmer synes, at kulturministeren måske fortjener en lærestreg for at løbe rundt og gøre den slags ting.
Det synes jeg sådan set er o.k., og det er også derfor, jeg har sagt: Lad os tage den diskussion inden døre og lad os håndtere problemet, men lad os for guds skyld få det løst af hensyn til dem, som nu er blevet stillet noget i udsigt, som de tilsyneladende ikke kan føle sig sikre på, på trods af at det var en minister der afgav løftet.
Jesper Petersen (SF), 2008-11-13:
Jeg tager ordet, fordi jeg egentlig syntes, jeg efterhånden kendte hr. Anders Samuelsens holdning rimelig klart efter runden her med de mange spørgsmål.
Jeg synes egentlig, at den tankegang om, at vi skal være lidt mere kollegiale herinde og ligesom redde hinanden, når der er nogen, der har begået en brøler, er ret interessant, men jeg synes alligevel også, den forekommer lidt farlig, for hvad vil der så ske næste gang, regeringen slår ud med armene og lover et eller andet, proklamerer skattefrihed til en eller anden gruppe?
Skal vi så igen være parat til bare at sige: Åh, det var sgu en brøler, den lader vi passere.
Hvis det er sådan, at der er en form for kvote for det, vil jeg gerne høre, om vi kan regne med, at hvis vi f.eks. i næste uge foreslår, at nu skal SU'en være højere, eller at man skal have billig mad i alle skoler i landet, eller hvad det nu måtte være, er hr. Anders Samuelsen klar til i god kollegial ånd at sige: Det var en smutter fra SF, men ved I hvad, sådan skal det ikke være.
Der skal være respekt for politikere, så vi holder hånden under dem og hjælper dem med at gennemføre forslaget, for vi skal ikke være så smålige, at vi ikke vil give lidt mere til de studerende, nu hvor der er nogen, der har lovet det?
Anders Samuelsen (LA), 2008-11-13:
For det første synes jeg, det er vigtigt, at SF's ordfører er opmærksom på, at man ikke må bande i Folketingssalen, når man har ordet.
Det er den ene ting.
Man gør det til en diskussion om, hvor grænsen går hist og her, og jeg skal komme efter dig osv., men hvorfor ikke kigge på den konkrete sag, få løst det problem og så komme videre?
Jesper Petersen (SF), 2008-11-13:
Jeg må stå ved min synd og erkende, at der altså røg en af der.
Det håber jeg.
Jeg kan forstå, at nu, hvor der ikke er flertal for at give en ny bevilling til kulturministeren på området her, er hr. Anders Samuelsen interesseret i at lave en løsning gennem Finansudvalget, som altså skal bevilge flere penge til kulturministerens område.
Lad os tage forskud på den diskussion, for så vil jeg da gerne vide, hvor det er, hr. Anders Samuelsen mener at man kan undvære de penge på Kulturministeriets område.
Hvad er det for nogle sportstalenter under Team Danmark, der skal have frataget de penge til trænere og talentudvikling osv.?
Eller kommer breddeidrætten til at holde for?
Hvem er det, der i hr. Anders Samuelsens kollegiale ånd skal undvære de penge, der skal redde kulturministeren fra den dumhed, for at bruge hr. Anders Samuelsens egne ord?
Jeg føler trang til at stille det samme spørgsmål til hr. Mike Legarth, som jeg også stillede til skatteministeren før, at vi er nødt til at være på det rene med, at man kun kan bruge penge på Team Danmarks budget en gang
, så for det tilfælde at man altså tager den derfra og jo ikke har fået en ekstra bevilling, fordi der ikke er flertal for det i Folketinget, så betyder det altså, at der f.eks. er en række sportstalenter, som kunne være dem, der i fremtiden giver danskerne medaljer, dem, der i dag ikke synes, de har træningsfaciliteter nok eller kan hyre de rigtige trænere, som kommer til at holde for, hvis Team Danmark inden for deres eget budget skal leve op til et uheldigt løfte fra den tidligere kulturminister.
Et tillægsspørgsmål til hr. Mike Legarth handler om den her diskussion om det sportslige verdensbillede.
Jeg talte før om cykelsport, og sådan kan vi begejstres forskelligt.
Jeg ved, at hr. Mike Legarth jo er tidligere racerkører, og for ham må Formel 1, NASCAR og andre vigtige begivenheder inden for motorsport jo også have stor betydning.
Hvorfor er det åbenbart så ligegyldigt i forhold til OL, hvor der jo ikke er meget motorsport inde i billedet?
Mikkel Dencker (DF), 2008-11-13:
Men det normale er vel, at man først kan komme med en bekendtgørelse, efter at der er kommet en lov?
Vi er vel enige om, at det er på den måde.
Så det er vel en fejl, og ministeren kan vel godt bekræfte, at det er en fejl, og at der er sket et procedureskred, hvis vi kan kalde det sådan, i det her tilfælde?
Kan ministeren ikke også bekræfte, at den normale procedure ville være, at man undersøgte med sit parlamentariske grundlag, om det parlamentariske grundlag kunne bakke op om en sådan lovændring, inden man kom med den?
Kan ministeren bekræfte, at det var en fejl ikke at gøre det på forhånd?
Kristian Jensen (V), 2008-11-13:
Jeg vil gerne bekræfte, at en ikrafttrædelsesbekendtgørelse normalt kommer efter en vedtagelse af en lov.
Det er vist det klogeste, der er at svare her.
Torsten Schack Pedersen (V), 2008-11-13:
I Venstre kan vi tilslutte os de betragtninger, som skatteministeren er kommet med.
Der er tale om et sympatisk forslag, og der har været afsøgt muligheder for at skaffe et flertal, men det har ikke været muligt, og så ville det alene være et paradeforslag.
Vi har selvfølgelig også noteret os de meldinger, som kulturministeren er kommet med, og vi kan på den baggrund ikke støtte forslaget.
Kristian Jensen (V), 2008-11-13:
Jeg kan ikke sige, at jeg har siddet ved forberedelsen til i dag og nærstuderet gamle tv-klip.
Jeg kan levende sætte mig ind i den tidligere kulturministers begejstring for den indsats, de danske atleter gjorde, men det er så en anden sag.
Det, der er kendsgerningen, er, at grundlovens § 43 fastslår, at ingen skat kan opkræves eller ændres, herunder fjernes, uden det sker ved lov.
Men det er dog sådan, at før en lov træder i kraft, udsteder man en ikrafttrædelsesbekendtgørelse, og derfor er det ikke helt ved siden af, at der skal en bekendtgørelse til, før ting bliver skattefri.
Jesper Petersen (SF), 2008-11-13:
Jeg kunne godt tænke mig at høre lidt mere om Venstres skatteordførers holdning til det her forslag, for nu fik han jo sagt i sit indlæg, at Venstre egentlig mener, at det er et sympatisk forslag.
Men jeg kan forstå på Jyllands-Posten i lørdags, hvor der er et citat af hr. Torsten Schack Pedersen, at han sådan set ikke mener, at det her er et særlig godt forslag.
Og mener hr. Torsten Schack Pedersen som skatteordfører, at det er en god måde at bedrive skattepolitik på - det med at skattefritage flere områder i stedet for at skabe klarhed over, hvad det er for nogle tilskud, vi giver, og sådan gå og sprede dem om sig?
Er det betryggende for en skatteordfører at være i en regering på den måde?
Torsten Schack Pedersen (V), 2008-11-13:
Det sympatiske består jo i, at man anerkender en særlig indsats, og det gør man igennem skattesystemet.
Det centrale er, at der sker en anerkendelse, og der kan man sige: Jamen et eller andet sted kan et hvilket som helst beløb jo nærmest ikke blive stort nok i forhold til, hvad der ligger bag nogle af de indsatser, der ydes.
Men som sagt - mulighederne har været afsøgt - og derfor ser vi ingen grund til at støtte beslutningsforslaget.
Jesper Petersen (SF), 2008-11-13:
Jamen jeg er overhovedet ikke uenig med hr. Torsten Schack Pedersen i, at det er et utrolig stort og flot arbejde, der bliver gjort af de her sportsmænd, der ofrer meget for at komme så langt inden for deres sportsgren, som de gør.
Ingen tvivl om det.
Og jeg er også glad for tilkendegivelsen af, at det er der sådan set også mange andre der gør, altså bringer ofre og gør et stort arbejde for at markere Danmark.
Derfor har vi jo også en bonus, og den skal så skattefritages.
Jeg må følge op på, om hr. Torsten Schack Pedersen mener, at det er et godt skattepolitisk instrument sådan at sprede om sig med skattefritagelser til forskellige udvalgte grupper, og hvem der så er de næste.
Mit tillægsspørgsmål handler om det, skatteministeren før kaldte sit »sportslige verdensbillede«.
Og i mit sportslige verdensbillede er f.eks. cykelsporten utrolig fantastisk, og der er f.eks. Tour de France jo langt mere interessant end et løb til OL, der foregår hvert fjerde år.
Vil regeringen være parat til også at skattefritage f.eks. vindere af Tour de France?
Torsten Schack Pedersen (V), 2008-11-13:
Jeg synes jo, det er naturligt, som også skatteministeren sagde, at bolden ligger hos kulturministeren, som har lovet at komme med en melding de kommende dage, at se, hvad der er muligt.
Der er jeg også sikker på at en nærmere afgrænsning, som hr. Jesper Petersen efterspørger, vil fremgå.
Men det, der konkret har været meldt ud fra den tidligere kulturministers side, har vedrørt OL-medaljer.
Anders Samuelsen (LA), 2008-11-13:
Men gør man nu egentlig også det, for det er jo rigtigt, som det er blevet sagt af SF's ordfører, at vi har kunnet læse i avisen, at Venstres ordfører synes, det er en dårlig idé med skattefrihed.
Og nu står Venstres ordfører på talerstolen og siger, at det er en sympatisk idé.
Altså, er det en dårlig idé, eller er det en sympatisk idé?
Mikkel Dencker (DF), 2008-11-13:
Nu havde det egentlig været bedst, hvis det var den tidligere kulturminister, vi kunne have haft her i dag, men nu må skatteministeren så svare på vegne af regeringen.
Sådan som jeg husker det berømte tv-klip, hvor den daværende kulturminister lovede skattefrihed til de her OL-atleter, som jo på fin vis havde vundet medaljer, var det med ordene: Det bekendtgør jeg hermed.
Jeg vil egentlig bare høre, om skatteministeren ikke er enig med mig i, at eftersom skat skal opkræves ved lov, jævnfør grundlovens § 43, skal den også fritages ved lov og ikke ved bekendtgørelser.
Er ministeren ikke enig med mig i, at den daværende kulturminister begik en fejl, da han kom med den bekendtgørelse?
John Dyrby Paulsen (S), 2008-11-13:
Ja tak.
Nu ligger det mig jo fjernt at belære skatteministeren om noget på skatteområdet.
Men det bliver jeg nok alligevel nødt til i denne sammenhæng, for det er rigtigt, at vi ikke deler penge ud på skatteområdet som sådan.
Næ, når vi deler penge ud, tror jeg, skatteministeren bruger frasen et uberettiget provenu, som tilbageføres til nogle givne folk, og i denne sag kunne det jo så være medaljevinderne.
Men jeg vil godt holde fast i det, den tidligere spørger var inde på, nemlig: Har skatteministeren nogen fornemmelse af, om den afgrænsning, der sker i et andet regi end Skatteministeriets, også omfatter andre medaljevindere end OL-medaljevindere?
Omfatter det også VM-vindere eller EM-vindere?
Hvis herrehåndboldlandsholdet genvinder EM-medaljer, bliver det så også undtaget, eller er det kun OL-medaljevinderne, regeringen har kig på?
Kristian Jensen (V), 2008-11-13:
Jeg tvivler i hvert fald på, om vi vil uddele ekstra bonus til VM-vindere i poker.
John Dyrby Paulsen (S), 2008-11-13:
Det lyder da beroligende, men det var jo sådan set ikke et svar på mit spørgsmål.
Jeg er meget enig i skatteministerens bemærkning om, at alle OL-deltagerne og også deltagerne i De Paralympiske Lege, de handicappedes OL, i høj grad fortjener vores respekt og anerkendelse, men når man nu vil uddele ekstra bonus til OL-medaljevinderne, er skatteministeren så bekendt med, om regeringen overvejer at uddele milde gaver til andre medaljevindere, f.eks. ved VM - det kunne være i håndbold, fodbold eller andre sportsgrene, selv om det så ikke må være poker - på samme måde, som man åbenbart overvejer at tildele bonus til OL-medaljevinderne på?
Kristian Jensen (V), 2008-11-13:
Det er en begivenhed, hvor verden kommer sammen, som er dedikeret til, at hele verden retter fokus mod at mødes i fællesskab, hvor de ypperste sportsfolk mødes - ikke hvert år, ikke hvert andet år, men kun hvert fjerde år - for at dyste og mødes.
Det er den kombination af mødet og dysten, fællesskabet på tværs af nationalitet, geografi og sportsgrene, der i mit politiske og sportslige verdensbillede gør De Olympiske Lege til noget helt særligt.
Jeg tror også, det har været de bevæggrunde, der lå bag den daværende kulturministers begrundelse for, at lige præcis OL-medaljevindere skulle have en særlig bonus.
Det, der har været kendetegnende, har været, at Team Danmark på netop det område har givet en særlig bonus til medaljevinderne.
Den bonus har der været en diskussion om, men for mig at se er De Olympiske Lege et helt særligt sportsligt og verdenspolitisk arrangement, som fortjener en særlig opmærksomhed.
Per Clausen (EL), 2008-11-13:
Nu er det jo sådan, at den tidligere kulturminister jo ikke har gjort meget andet end det, et utal af borgmestre i Danmark har gjort, nemlig at de, når de har skullet fejre nogle medaljetagere, har benyttet anledningen til at annoncere, at der kommer et nyt stadion eller et eller andet, og de satsede på, at det nok gik igennem, for hvem turde gøre sig upopulær ved at være imod?
Kulturministeren har så bare glemt, at han ikke er borgmester, og at Folketinget ikke er et byråd og al den slags.
Men én ting synes jeg står tilbage, og det er, om skatteministeren - som jo også må kunne tale på regeringens vegne - ikke kan bekræfte, at der ikke bliver tilført Kulturministeriet en eneste ekstra krone til at finde penge til OL-medaljetagerne.
Kristian Jensen (V), 2008-11-13:
Jeg skal overhovedet ikke sige, hvorledes borgmestre har benyttet sig af lokale idrætsforeningers sejre på banen til at gennemføre projekter og ting, der er i egen interesse.
Jeg kan i hvert fald helt klart sige, at jeg har forstået på kulturministeren, at det inden for de kommende dage vil blive afklaret, hvorledes det ad anden vej vil være muligt at give medaljevinderne en sådan yderligere økonomisk anerkendelse af deres indsats.
Per Clausen (EL), 2008-11-13:
Det var sådan set ikke så meget det, jeg spurgte om, for jeg tror, jeg har forstået den sætning og indholdet af den.
Men jeg spurgte skatteministeren, om det var sådan, at regeringen havde planer om at tilføre Kulturministeriet nogle penge til at indfri det her løfte, eller om det er sådan, at Kulturministeriet må klare det inden for sit eget budget.
Kristian Jensen (V), 2008-11-13:
Spørgsmålet er sådan set ganske klart, og det er egentlig også godt opdaget af hr. Per Clausen, at jeg ikke svarede på det.
Jeg ved ikke, om det var godt opdaget, for det var egentlig ret åbenlyst, at jeg ikke svarede på det.
Hvis det nu var sådan, at jeg havde et helt klart svar, hvis det nu var sådan, at kulturministeren havde en færdig plan for, hvorledes det ville være muligt at tilføre medaljevinderne en sådan yderligere økonomisk anerkendelse af deres indsats, så havde det nok været ulig nemmere bare at præsentere det.
Men det nærmeste, jeg kan komme det, er den sætning, jeg har gentaget op til flere gange og derfor ikke skal gøre en gang til.
Jeg kan desværre ikke komme det nærmere i dag.
Torsten Schack Pedersen (V), 2008-11-13:
Jeg gentager gerne, at jeg synes, det er sympatisk, hvis folk skal betale mindre i skat.
Derfor kan hr. Anders Samuelsen jo sammen med mig glæde sig til foråret, når Skattekommissionen kommer med sit udspil og vi generelt skal til at kigge på at få lavere skat, ikke bare på anerkendelse ved særlige lejligheder, men også for folk, der hver evig eneste dag yder en stor indsats på det danske arbejdsmarked.
Jeg er ikke et sekund i tvivl om, at hvis vi kan være med til at sikre en aftale, der i højere grad sikrer, at folk kan beholde en større del af deres indkomst, er det jo selvfølgelig også med til at motivere og fremme en vigtig arbejdsindsats, som der jo heldigvis er hundrede tusinder, ja, flere millioner, der dagligt yder på det danske arbejdsmarked.
Anders Samuelsen (LA), 2008-11-13:
Synes Venstres ordfører, at den tidligere kulturministers slåen ud med armene og det løfte, som han den dag gav til de glade idrætsudøvere, var en god måde at gøre det på, og at det var en klog handling, som den tidligere kulturminister foretog sig?
Ja eller nej til det spørgsmål.
Dernæst: Det med at henvise til, at alle godt kunne tænke sig lidt lavere skat på arbejde, og at det er meget sympatisk osv., men at det ikke er nogen god idé sådan specifikt at vælge nogle ud, holder jo ikke.
For vi har jo en lovgivning, som sikrer, at visse hædersgaver er skattefrie.
Vi har oven i købet lovgivning, som sikrer en speciel lav skatteprocent på gevinster, som man har fået ved tipning, hvor det jo ikke ligefrem kan påstås, at det er den store fysiske anstrengelser, man har kastet sig ud i.
Er det her ikke en hædersgave, som staten giver til de her idrætsudøvere?
Og bør man derfor ikke også fra Venstres side støtte op om kulturministeren?
Mikkel Dencker (DF), 2008-11-13:
Jeg skal med det samme sige, at Dansk Folkeparti afviser det her forslag.
Det gør vi, selv om vi absolut anerkender og er stolte af de store præstationer, der ligger bag, at så mange danske atleter er vendt hjem fra De Olympiske Lege i Kina med medaljer.
Årsagen til, at vi afviser forslaget her, er, at det er en helt grundlæggende forkert vej, som Liberal Alliance anviser, og som den tidligere kulturminister anviste ved atleternes hjemkomst, nemlig at belønne bestemte præstationer med en skattefritagelse.
At gennemføre forslaget ville være at underminere retfærdigheden og solidariteten i vores skattesystem, da ikke alle former for indkomst så ville være underkastet skattepligt.
Efterfølgende ville vi så også kunne opleve, at andre grupper med rette kunne påstå, at lige netop deres præstation også var unik eller meget betydningsfuld og derfor også skulle skattefritages.
Med andre ord ville vi med forslaget her bevæge os ud på en glidebane, hvor den ene indtægtsform efter den anden skulle gøres skattefri.
Og skulle vi i Dansk Folkeparti - fuldstændig hypotetisk - kaste os ud på den her glidebane, var der altså andre grupper, vi synes står først for, når der skal uddeles skattefritagelse.
Det gælder f.eks. de danske soldater i Afghanistan, og det gælder brandmænd og sygeplejersker, som jo alle udfører en vigtig indsats for samfundet.
Men deres præstation transmitteres jo ikke direkte i fjernsynet, så de skal nok ikke regne med at få nogen særlig anerkendelse hverken fra Liberal Alliance eller fra nogen minister.
I Dansk Folkeparti undrer vi os over det forløb, der har været i forbindelse med emnet her siden august, hvor begejstringen over den danske medaljehøst løb af med den daværende kulturminister, der - som vi allerede har hørt her i dag, det er blevet refereret flere gange - kom til at give et løfte, som der ikke var dækning for.
Siden har der været udfoldet mange anstrengelser for at få rettet op på den her bommert.
Det er så endt med, at Liberal Alliance er trådt til og driller regeringen med at fremsætte forslaget her.
Nu har vi så også konstateret, at Liberal Alliance faktisk mener, at indholdet bør vedtages.
Til slut vil jeg sige, at jeg undrer mig lidt over, at Liberal Alliance har valgt at opretholde forslaget.
Praksis her i Folketinget plejer jo at være, at man som part i en finanslovaftale tilbagetrækker og ikke fremsætter udgiftskrævende forslag, som ikke er omfattet af aftalen.
Da forslagsstillerne jo som bekendt er en del af den netop indgåede finanslovaftale, og da forslaget faktisk indgik i forhandlingerne, men ikke blev en del af aftalen, havde jeg faktisk forventet, at forslaget var blevet trukket tilbage inden i dag.
Men den praksis i det politiske arbejde føler Liberal Alliance sig åbenbart ikke forpligtet af.
Jeg skal sige, at Dansk Folkeparti er imod forslaget.
Anders Samuelsen (LA), 2008-11-13:
Til det sidste vil jeg godt sige, at det her forslag ikke var en del af den samlede finanslovaftale.
Der kom ikke nogen afklaring på det her, der står ikke noget om det her i forligsteksten.
Umiddelbart efter at finanslovaftalen var indgået, gik finansministeren ud og proklamerede, at han ville forsøge at skaffe de penge, så det reelt vil være skattefrit.
Det prøver vi så bare at fastholde ved at fastholde det her forslag og få ud af regeringen, hvad de agter at gøre, sådan at det her løfte bliver indfriet.
Så det ligger fuldstændig inden for rammerne af, hvad der er rimeligt at gøre.
Derudover forstår jeg simpelt hen ikke argumentationen fra Dansk Folkeparti, som siger, at det er helt urimeligt og en ulighed, hvis vi begynder at indføre skattefrihed.
Vil det sige, at Dansk Folkeparti ikke bakker op om den lovgivning, som giver mulighed for skattefrihed for hædersgaver?
For det er da også ulighed.
Der er en lovgivning i dag, som giver mulighed for, at hædersgaver skal være skattefri.
Vil det sige, at man kan se et forslag fra Dansk Folkeparti bragt op i salen, som vil ophæve den lovgivning?
Mikkel Dencker (DF), 2008-11-13:
Nu kan jeg ikke huske, hvordan vi har stemt til det pågældende lovforslag eller række af lovforslag, som hr. Samuelsen refererer til, men jeg kan i hvert fald huske, at nogle af elementerne har jeg selv talt imod fra denne talerstol, så det er ikke alle de hædersgaver, der er skattefritaget, som Dansk Folkeparti bakker op om.
Det kan jeg bekræfte.
Anders Samuelsen (LA), 2008-11-13:
Mit andet spørgsmål går så på: Når nu Dansk Folkeparti problematiserer lighedstankegangen, i forhold til at der er nogle, der bliver fritaget for at skulle betale skat, er det så ikke i bund og grund et udtryk for en ufattelig smålighed?
Vi taler om OL, som er hvert fjerde år, vi taler om en samlet ekstraudgift, hvis vi skulle give skattefrihed jævnfør det, som en af de konservative ordførere fortalte for lidt siden, på omkring 700.000 kr.
Det er jo altså ikke noget, der ligefrem vælter Gini-kvotienten i Danmark, hvis vi giver skattefrihed på det her område.
Vi har fra statens side, fra samfundets side sagt, at vi gerne vil give en anerkendelse til de her idrætsudøvere, for hvem det for en dels vedkommende drejer sig om, at de er på SU i deres dagligdag og dyrker en masse sport i deres fritid og bringer hæder hjem til Danmark, og at påstå, at det skulle skabe præcedens for, at vi så skaber yderligere ulighed i Danmark, er det ikke lidt langt ude?
Er det i bund og grund ikke et udtryk for en vis form for smålighed fra Dansk Folkepartis side?
Mikkel Dencker (DF), 2008-11-13:
Jeg må sige, at da vi tog stilling til ideen her, havde vi overhovedet ikke foretaget nogen beregninger eller spurgt om, hvad det kostede, så det er overhovedet ikke indgået i overvejelserne, hvor mange penge det drejer sig om.
Det handler om det rent principielle i, at man ikke skal stå - fordi man synes, det kunne se godt på fjernsynet - at komme med en bekendtgørelse om skattefrihed, og så skal vi andre bagefter komme og redde vedkommende i land.
Den går bare ikke.
Jeg synes ikke, at det er rimeligt, at man sådan med rund hånd drysser skattefritagelse ud, hvor det nu lige passer ind i sammenhængen og det ser godt ud på fjernsynet.
Det er en politisk diskussion, hvilke former for indkomst der skal være skattefritaget, og hvilke der skal være skatpligt på.
Vi synes, at OL-medalje-penge skal være omfattet af skattepligt.